钦定古今图书集成/明伦汇编/官常典/第742卷 > 徐樾
## 钦定古今图书集成/明伦汇编/官常典/第742卷 > 徐樾

按《广信府志》：“樾，字子直，贵溪人。少潜心圣道，不求应
举。闻王阳明过贵溪，走百里谒之，舟中得闻良知语，
豁然解悟。年三十始就试，登嘉靖进士，卒业于王心
斋。尝语人，‘天机无假，舜居深山，尹耕有莘，何所从学？
所谓学者，学乎我而已’。王心斋称其用功精密，深彻
一贯之旨。仕礼曹七年，无日不与湛甘泉、欧南埜、黄”
文庵、吕泾野诸君子相讨论，四方从游者，户外之履
满焉。擢闽参议，值“海寇”作乱，樾单骑入穴，譬以祸福，
即散去。督学贵州，先德行而后文艺，疏增云贵解额。
累官云南方伯。虽簿书盈案，稍暇即与诸生讲学。会
朝廷议诛土酋那鉴，经年不决。樾忠义愤激，与都御
史石简同谋，遂自请兵以往。遭奸臣李维通贼泄谋，
被困死之。时云霾雨泣，天色重昏者六日，官民恸哭
者万有馀人。清平孙郡守为治丧，检行李，仅有十八
金。海内闻而痛之。直指赵炳然上其状。诏赠光禄寺
卿，予葬祭。